कर्नाटक में कोविड-19 मामले 2 लाख के पार, कुल मृतक संख्या 3,613 पहुंची
कर्नाटक में बृहस्पतिवार को कोरोना वायरस के 6,706 नए मामले सामने आने से राज्य में कोविड-19 मामलों की संख्या दो लाख के आँकड़े को पार कर गई, जबकि संक्रमण के कारण 103 और मौतें होने से मृतकों की संख्या 3,613 हो गई।
बेंगलुरू: कर्नाटक में बृहस्पतिवार को कोरोना वायरस के 6,706 नए मामले सामने आने से राज्य में कोविड-19 मामलों की संख्या दो लाख के आंकड़े को पार कर गई, जबकि संक्रमण के कारण 103 और मौतें होने से मृतकों की संख्या 3,613 हो गई। राज्य के स्वास्थ्य विभाग ने बुलेटिन जारी कर यह जानकारी दी है। दिन में 8,609 मरीजों को ठीक होने के बाद अस्पतालों से छुट्टी दी गई। बृहस्पतिवार को सामने आए 6,706 ताजा मामलों में से 1,893 मामले अकेले बेंगलुरु शहर के हैं। स्वास्थ्य विभाग ने अपने बुलेटिन में कहा कि 13 अगस्त की शाम तक, राज्य में कोविड-19 के कुल मामले 2,03,200 तक पहुंच गए हैं, जिनमें 3,613 मौतें शामिल हैं और 1,21,242 लोग ठीक हो चुके हैं। बुलेटिन में बताया गया कि राज्य में अब 78,337 मरीजों का इलाज चल रहा है, जिनमें से 77,610 मरीज नामित अस्पतालों में पृथक-वार्डों में हैं और उनकी हालत स्थिर है, जबकि 727 मरीज आईसीयू में हैं। राज्य में अब तक कुल 18,82,316 नमूनों की जांच की गई है, जिनमें से अकेले बृहस्पतिवार को 55,999 नमूनों की जांच की गई है।